**Ministru kabineta noteikumu projekta**

**„Grozījumi Ministru kabineta 2006. gada 2. maija noteikumos Nr. 362 „Noteikumi par notekūdeņu dūņu un to komposta izmantošanu, monitoringu un kontroli””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2006. gada 2. maija noteikumos Nr. 362 „Noteikumi par notekūdeņu dūņu un to komposta izmantošanu, monitoringu un kontroli”” (turpmāk – noteikumu projekts) sagatavots, pamatojoties uz likuma “Par piesārņojumu” 11. panta otrās daļas 11. punktu.  Noteikumu projekts izstrādāts, lai veicinātu Vides politikas pamatnostādnēs 2014. – 2020. gadam izvirzītā politikas mērķa „Nodrošināt augsnes ilgtspējīgu izmantošanu un aizsardzību” sasniegšanu, izvērtējot problēmas notekūdeņu dūņu apsaimniekošanā, kā arī lai precizētu un papildinātu atsevišķas šobrīd spēkā esošās prasības, kas attiecas uz notekūdeņu dūņu un to kompostu ražotājiem.  Noteikumu projekts daļējisaistīts ar Atkritumu apsaimniekošanas valsts plānā 2013. – 2020. gadam (apstiprināts ar Ministru kabineta 2013. gada 21. marta rīkojumu Nr. 100 „Par Atkritumu apsaimniekošanas valsts plānu 2013. – 2020. gadam”) minēto uzdevumu samazināt tos bioloģiski noārdāmu atkritumu daudzumus, kuri tiek apglabāti poligonos, izmantojot atkritumu pārstrādi, kompostēšanu, biogāzes ieguvi vai materiālu/enerģijas reģenerāciju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā notekūdeņu dūņu potenciālu biogāzes ražošanas procesā, aktualizējas jautājums par atbilstoša regulējuma izstrādāšanu, lai biogāzes ieguvei no notekūdeņu dūņām un procesā radītajām fermentācijas atliekām (digestātam) un to tālākai izmantošanai noteiktu vienotu regulējumu. Attīstoties ūdenssaimniecības projektiem, vērojama notekūdeņu dūņu apjoma palielināšanās un notekūdeņu dūņu uzkrājums. Ievērojot notekūdeņu dūņu izmantošanas potenciālu, tai skaitā biogāzes ražošanā, risināms jautājums par notekūdeņu dūņu racionālu izmantošanu. Biogāzes ražošanā anaerobās fermentācijas procesa rezultātā veidojas fermentācijas atliekas, kas saskaņā ar Ministru kabineta 2014. gada 23. decembra noteikumiem Nr. 834 „Noteikumi par ūdens un augsnes aizsardzību no lauksaimnieciskās darbības izraisīta piesārņojuma ar nitrātiem” ir atzītas par mēslošanas līdzekli. Šobrīd nav normatīvā regulējuma, kas būtu attiecināms uz vides aizsardzības prasībām fermentācijas atlieku izmantošanai, kuru iegūšanā izmantotas notekūdeņu dūņas.  Noteikumu projekta izstrāde ir nepieciešama, lai noteiktu ne vien no notekūdeņu dūņām iegūtu fermentācijas atlieku izmantošanu augšņu ielabošanā, bet arī lai izvirzītu nosacījumus dūņu fermentācijas atlieku uzglabāšanai, monitoringam un kvalitātes kontrolei.  Papildus tam arī Latvijas Biogāzes asociācijas atzinumā (adresēts arī Vides aizsardzības un reģionālās attīstības ministrijai (turpmāk – VARAM) ar 2014. gada 17. decembra vēstuli Nr. 02-12/14) ierosināts veikt grozījumus Ministru kabineta 2006. gada 2. maija noteikumos Nr. 362 „Noteikumi par notekūdeņu dūņu un to komposta izmantošanu, monitoringu un kontroli” (turpmāk – MK noteikumi Nr. 362).  Atbilstoši biedrības "Latvijas Biotehnoloģijas asociācija" struktūrvienības "*Cleantech Latvia*", 2015. gada 30. janvārī publicētā apsekojuma "Notekūdeņu dūņu kvalitāte Latvijas ūdenssaimniecībās, to apstrādes un izmantošanas plānošanas priekšlikumu izstrāde" (<http://lvafa.gov.lv/MATERIALI/images/faili/projektu_materiali/petijumi/2014/Apsekojums%20LVAF%20Cleantech%20Latvia%202014.pdf>) 5. pielikuma "secinājumi un rekomendācijas" 1. punktā sniegtajam ieteikumam, Latvijā nepieciešams veikt tūlītējas izmaiņas normatīvajos aktos, par obligātu nosakot patogēno baktēriju klātbūtnes noteikšanu notekūdeņu dūņās un to kompostā, papildus izstrādājot vai adaptējot ES valstīs jau esošu atbilstošu paraugu noņemšanas metodiku notekūdeņu dūņām un notekūdeņu dūņu kompostam. Tas sniegtu lielāku pārliecību lauksaimniekiem un citiem lietotājiem, ka apstrādātas notekūdeņu dūņas vai to komposts ir dabīgs un efektīvs augsnes bagātinātājs, kā arī būtu iespējams droši šādu produktu izmantot teritoriju reģenerācijā un labiekārtošanā. Pašreiz spēkā esošajā nacionālajā likumdošanā nav skaidri definētas darbības patogēno baktēriju klātbūtnes laboratoriskai pārbaudei notekūdeņu dūņās un notekūdeņu dūņu kompostā. Valsts līmenī nav izstrādātas vienotas koncepcijas apstrādātu notekūdeņu dūņu izmantošanai, tostarp enerģijas iegūšanai dūņas raudzējot (anaerobā fermentācija).  VARAM 2015. gada 22. janvārī tika organizēta sanāksme par plānotajiem grozījumiem MK noteikumos Nr. 362, kurā piedalījās pārstāvji no Zemkopības ministrijas, Valsts vides dienesta (turpmāk – VVD), Vides pārraudzības valsts biroja, Latvijas Atkritumu saimniecības asociācijas, Latvijas Ūdensapgādes un kanalizācijas uzņēmumu asociācijas, Latvijas Biogāzes asociācijas, Latvijas Dabas fonda, biedrības „Zemnieku saeima” un SIA „Rīgas ūdens”. Sanāksmē tika panākta vienošanās par MK noteikumu Nr. 362 papildināšanu ar jaunu nodaļu, iekļaujot nosacījumus notekūdeņu dūņu izmantošanai biogāzes ražošanā un dūņu fermentācijas atlieku izmantošanai augšņu mēslošanā.  Noteikumu projekts paredz papildināt MK noteikumus Nr.  362 ar šādām prasībām:   * notekūdeņu dūņu izmantošanai biogāzes ražošanā; * no notekūdeņu dūņām iegūtu fermentācijas atlieku izmantošanai augšņu mēslošanā; * notekūdeņu dūņu uzglabāšanai, monitoringam un kontrolei.   Noteikumu projekts noteic aizliegumu izkliedēt un iestrādāt notekūdeņu dūņas un to kompostu vietās, kas reģistrētas dabas datu pārvaldības sistēmā „Ozols” (<http://ozols.daba.gov.lv>) kā Eiropas Savienības nozīmes aizsargājamie biotopi vai putniem nozīmīgi zālāji.  Noteikumu projekts paredz papildināt MK noteikumus Nr. 362 ar nosacījumiem attiecībā uz mikrobioloģiskā piesārņojuma noteikšanu pirms notekūdeņu dūņu, to komposta un fermentācijas atlieku izmantošanas augsnes mēslošanai lauksaimniecības zemēs, augšņu ielabošanai mežsaimniecībā, teritoriju apzaļumošanai, ņemot vērā risku cilvēku un dzīvnieku veselībai, dzīvnieku barības un cilvēku pārtikas ķēdes drošumam un apkārtējai videi.  Saskaņā ar Vides aizsardzības likuma 3. pantā noteiktajiem vides aizsardzības principiem, vides politiku valstī veido un lēmumus pieņem, ievērojot arī piesardzības un novēršanas principus. Noteikumu projekta papildināšana ar nosacījumiem mikrobioloģiskā piesārņojuma noteikšanai pirms notekūdeņu dūņu, to komposta un dūņu fermentācijas atlieku izmantošanas lauksaimniecībā ir piesardzības pasākums, jo īpaši ņemot vērā iespējamo risku cilvēku un dzīvnieku veselībai, pārtikas ķēdes un dzīvnieku barības ķēdes drošumam un vides piesārņojuma radīšanai.  Mikrobioloģiskā piesārņojuma noteikšanai izvēlēti tādi kvalitātes rādītāji, kas Eiropas Savienības regulējuma ietvaros noteikti līdzīgām piesārņojošām darbībām. Ņemot vērā Zemkopības ministrijas norādījumus, izvēlēti mikrobioloģiskie rādītāji atbilstoši prasībām, kādas noteiktas fermentācijas atliekām un kompostam pirms to izmantošanas lauksaimniecībā augšņu mēslošanai saskaņā ar Eiropas Komisijas 2011. gada 25. februāra Regulā (ES) Nr.142/2011, ar kuru īsteno Eiropas Parlamenta un Padomes Regulā (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai noteikto. Paskaidrojam, ka mikrobioloģiskā piesārņojuma noteikšanai līdzīgi nosacījumi noteikti arī Ministru kabineta 2015. gada 1. septembra noteikumu Nr. 506 "Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi" 3. pielikuma tabulā "Nevēlamo piemaisījumu maksimāli pieļaujamā koncentrācija mēslošanas līdzeklī un substrātā" minētajiem organiskajiem un organominerālajiem mēslošanas līdzekļiem, netipiskiem mēslošanas līdzekļiem un augu augšanas veicinātājiem. Tādējādi noteikumu projekta normas tiek saskaņotas ar jau spēkā esošajām normatīvo aktu prasībām attiecībā uz mēslošanas un augsnes ielabošanas līdzekļiem.  Lai dotu laiku un iespēju komersantiem, uz kuriem iestrādātās normas attiecas, pielāgoties jaunajām prasībām, kā arī nodrošinātu tiesiskās paļāvības principa ievērošanu, noteikts pārejas periods jaunu kvalitātes normatīvu ieviešanai. Noteikumu projekts papildināts ar pārejas noteikumiem, nosakot, ka noteikumu projekta 8.3. apakšpunktā minētais nosacījums stāsies spēkā no 2020. gada 1. janvāra.  Noteikumu projekts papildināts, nosakot izņēmuma gadījumus, pie kādiem notekūdeņu dūņu apstrādes veidiem mikrobioloģiskie rādītāji nav obligāti jānosaka, pamatojoties uz līdz šim veikto zinātnisko pētījumu rezultātiem šajā jomā, izvērtējot Latvijas Lielo pilsētu asociācijas un SIA "Rīgas ūdens" sniegtos argumentus un ieteikumus, kā arī salīdzinot ar nosacījumiem, kādi noteikti Lietuvas normatīvajā regulējumā notekūdeņu dūņu apsaimniekošanas jomā (<https://www.e-tar.lt/portal/en/legalAct/TAR.3536A8337E8A/IlGyWVLwmn>) Attiecībā uz notekūdeņu dūņu higienizācijas nodrošināšanu un mikrobioloģiskā piesārņojuma noteikšanu notekūdeņu dūņām Lietuvas pašreiz spēkā esošajā nacionālajā normatīvajā regulējumā notekūdeņu dūņu apsaimniekošanas jomā ir noteikti līdzīgi nosacījumi, proti, uzskaitīti notekūdeņu dūņu apstrādes veidi, kurus pielietojot patogēnie mikrobioloģiskie un parazitoloģiskie rādītāji notekūdeņu dūņās nav jānosaka.  Informācija par situāciju Latvijā notekūdeņu dūņu apsaimniekošanas jomā, tai skaitā par notekūdeņu dūņu apstrādes veidiem, ieskaitot izmantošanu biogāzes ražošanā (notekūdeņu dūņu anaerobā raudzēšana-sadalīšana jeb anaerobā fermentācija), patogēno mikroorganismu daudzumu notekūdeņu dūņās, kā arī patogēno mikroorganismu daudzuma izmaiņām notekūdeņu dūņu apstrādes ietekmē, notekūdeņu dūņu higienizāciju un stabilizāciju, vērtējot patogēno mikroorganismu inaktivācijas faktorus notekūdeņu dūņu apstrādes procesā, aprakstīta plašā izpētes materiālā “Inta Gemste, Alberts Vucāns. Notekūdeņu dūņas. – Jelgava: Latvijas Lauksaimniecības universitāte, 2010 – 276 lpp.” Ņemot vērā apjomīgajā izpētes materiālā iekļauto informāciju un zinātnisko pētījumu analīzi, kāda līdz šim veikta, jau pašreiz spēkā esošajā normatīvajā regulējuma, kā arī izstrādātajā noteikumu projektā ieviesti ierobežojumi notekūdeņu dūņu izmantošanai lauksaimniecībā, lai nepieļautu notekūdeņu dūņu kaitīgo ietekmi uz augsni, veģetāciju, dzīvniekiem un cilvēkiem, vienlaikus veicinot to pareizu izmantošanu, tai skaitā nosakot apstrādes veidus, kas novērš vai līdz minimumam mazina patogēno mikroorganismu ietekmi.  Atbilstoši iepriekš minētā izpētes materiāla 3. un 8. nodaļā aprakstītajam, kā arī papildus izvērtējot Eiropas Komisijas 2001. gadā veiktā pētījuma (*Carrington, E.G. (2001) Evaluation of sludge treatments for pathogen reduction. Final report No: CO 5026/1, European Commission*; <http://ec.europa.eu/environment/archives/waste/sludge/pdf/sludge_eval.pdf>) 3. nodaļā "*Parameters affecting the killing or inactivation of pathogens*", kā arī Somijas 2012. gadā īstenotajā *PURE (Project on Urban Reduction of Eutrophication)* projektā "*Good practices in sludge management*" (Jan-Eric Luft, Entsorgungsbetriebe Lübeck; Tuuli Ojala, John Nurminen Foundation; Lotta Ruokanen, Helsinki Commission; Olena Zinchuk, Union of the Baltic Cities Environment Commission, <http://www.purebalticsea.eu/index.php/gpsm:good_practices#ch_>) minēto, patogēno mikroorganismu daudzumu notekūdeņu dūņās var samazināt līdz zemam riska līmenim ar vairākiem dūņu apstrādes veidiem (metodēm). Mikroorganismu samazināšanā efektīvāki ir termofilie režīmi (>50 °C), bet mezofilais režīms (~37 °C) neļauj sasniegt vēlamo samazinājuma rezultātu. Ņemot vērā šo secinājumu, noteikumu projekta 8.1 punktā pie uzskaitītajiem izņēmuma gadījumiem, kad attiecīgie mikrobioloģiskie rādītāji nav jānosaka, nav iekļauti noteikumu 4.1.1. un 4.1.2 apakšpunktā minētie apstrādes veidi - aukstā fermentēšana un mezofilā anaerobā sadalīšana jeb fermentēšana. Ja notekūdeņu dūņu kompostēšanas procesā ievērota MK noteikumu Nr. 362 4.1.5. apakšpunktā noteiktā prasība attiecībā uz noteiktas temperatūras nodrošināšanu vismaz trīs diennaktis, tad analīzes uz patogēno mikrobioloģisko rādītāju noteikšanu kompostam obligāti nav jāveic.  Ar anaerobo apstrādi termofilā režīmā un kompostēšanu var panākt vienlaicīgi dūņu stabilizāciju (smakas samazināšana, atūdeņošanās, viegli noārdāmo organisko vielu degradācija) un arī higienizāciju (patogēno mikroorganismu daudzuma samazināšana). Apstrādājot notekūdeņu dūņas ar kaļķi, paaugstinot pH, kombinācijā ar temperatūras paaugstināšanu (nedzēstie kaļķi), notiek dūņu masas stabilizācija un higienizācija.  Noteikumu projektu papildinot ar prasību attiecībā uz patogēno mikrobioloģisko rādītāju limitu noteikšanu notekūdeņu dūņām, to kompostam un dūņu fermentācijas atliekām, vērtēts arī salīdzinājums patogēno organismu limitējošo daudzumam notekūdeņu dūņās kāds noteikts atsevišķu Eiropas Savienības dalībvalstu nacionālajā normatīvajā regulējumā notekūdeņu dūņu apsaimniekošanas jomā. (Informācijas avoti: Inta Gemste, Alberts Vucāns. Notekūdeņu dūņas. – Jelgava: Latvijas Lauksaimniecības universitāte, 2010 – 151. lpp.; *Disposal and recycling routes for sewage sludge (2001) Part 2 – Regulatory report, Luxembourg: European Commission DG Environment*) http://ec.europa.eu/environment/archives/waste/sludge/pdf/sludge\_disposal2.pdf )  Ņemot vērā laika gaitā notikušās institucionālās izmaiņas, nepieciešami arī redakcionāli precizējumi s**askaņā ar** Ministru kabineta 2009. gada 1. jūlija rīkojumu Nr. 448 „Par valsts aģentūras „Latvijas Vides, ģeoloģijas un meteoroloģijas aģentūra” un Bīstamo atkritumu pārvaldības valsts aģentūras likvidāciju un valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” dibināšanu”, kā arī saskaņā ar Ministru kabineta 2009. gada 29. maija rīkojumu Nr. 351 „Par Metroloģijas un akreditācijas valsts aģentūras likvidāciju un tās uzdevumu nodošanu sabiedrībai ar ierobežotu atbildību „Latvijas standarts””.  Saskaņā ar Ministru kabineta 2016. gada 21. septembra rīkojumu Nr. 534 “Par konceptuālo ziņojumu „Par Latvijas nacionālās standartizācijas sistēmas pilnveidošanu”” 3. punktu, izstrādājot normatīvos aktus vai izdarot grozījumus spēkā esošajos normatīvajos aktos, kuros izmantotas tiešās atsauces uz standartiem (obligāti piemērojamie standarti), jāizvērtē iespējas aizstāt tās ar netiešajām atsaucēm (piemērojamie standarti). Ņemot vērā, ka spēkā esošajos noteikumos ir lietotas tiešās atsauces uz standartiem, noteikumu projektā tās aizstātas ar netiešajām atsaucēm. |
| 3. | Projekta izstrādē iesaistītās institūcijas | VARAM, VVD, Dabas aizsardzības pārvalde (turpmāk – DAP), Valsts SIA „Latvijas Vides, ģeoloģijas un meteoroloģijas centrs” (turpmāk – LVĢMC).  VARAM 2016. gada 14. martā tika organizēta sanāksme par sagatavoto noteikumu projektu, kurā piedalījās pārstāvji no VARAM, VVD, Latvijas Atkritumu saimniecības asociācijas, Latvijas Ūdensapgādes un kanalizācijas uzņēmumu asociācijas, Latvijas Biogāzes asociācijas, Cēsu pilsētas SIA „Vinda”, SIA „Jelgavas ūdens” un SIA „Rīgas ūdens”.  VARAM 2016. gada 16. maijā organizētajā sanāksmē par  MK noteikumu Nr. 362 40. un 52. punktā noteiktās funkcijas – notekūdeņu dūņu un komposta izmantošanas saskaņošanu īpaši aizsargājamās dabas teritorijās – nodošanu DAP, kurā piedalījās VVD un DAP pārstāvji, panākta vienošanās, ka DAP turpmāk veiks šo funkciju, ņemot vērā, ka īpaši aizsargājamo dabas teritoriju pārvaldīšana ietilpst DAP kompetencē.  Noteikumu projekts izstrādāts, precizēts un papildināts atbilstoši VARAM sanāksmēs 2015. gada 22. janvārī, 2016. gada 14. martā, 2016. gada 16. maijā un 2017. gada 10. februārī (starpinstitūciju sanāksmē pēc noteikumu projekta izsludināšanas Valsts sekretāru sanāksmē)nolemtajam, izvērtējot un ņemot vērāno Ekonomikas ministrijas, Zemkopības ministrijas, Latvijas Biogāzes asociācijas, Latvijas Lielo pilsētu asociācijas un Valsts augu aizsardzības dienesta saņemtos iebildumus par sagatavoto noteikumu projektu. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs tos biogāzes ražotājus, kas biogāzes ražošanā anaerobās fermentācijas procesa nodrošināšanai kā vienu no izejvielām izmanto notekūdeņu dūņas, kā arī tos komersantus, zemes īpašniekus vai zemnieku saimniecību īpašniekus, kas fermentācijas atliekas izmanto vai plāno izmantot augšņu mēslošanai.  Noteikumu projektā iekļautā papildus kvalitātes prasība attiecībā uz mikrobioloģisko rādītāju noteikšanu ietekmēs tos ūdensapgādes un kanalizācijas komersantus Latvijā, t.sk. pašvaldību komunālo saimniecību komersantus, kas notekūdeņu dūņas un kompostu izmanto vai plāno izmantot augšņu mēslošanai lauksaimniecībā, mežsaimniecībā vai teritoriju apzaļumošanā, kā arī tos biogāzes ražotājus, kas biogāzes ražošanā kā vienu no izejvielām izmanto notekūdeņu dūņas un to fermentācijas atliekas plāno izmantot augšņu mēslošanai lauksaimniecībā, mežsaimniecībā vai teritoriju apzaļumošanā.  Atbilstoši VVD sniegtajai informācijai, Latvijas teritorijā jau darbojas astoņas biogāzes stacijas, kurās kā viena no izejvielām tiek izmantotas notekūdeņu dūņas. |
| 2. | Tiesiskā regulējuma ietekme uz tautsaimniecību un administratīvo slogu | Attiecībā uz noteikumu projekta tiesiskā regulējuma ietekmi uz uzņēmējdarbības vidi, ūdensapgādes un kanalizācijas komersantiem Latvijā, t.sk. pašvaldību komunālo saimniecību komersantiem, būs dota papildus iespēja, kur potenciāli realizēt daļu no saimniecībā iegūtajām notekūdeņu dūņām un risināt vides jautājumu par atkritumu daudzuma samazināšanu. Savukārt, biogāzes ražošanas komersantiem Latvijā būs pieejams tiesiskais regulējums un zināmi nosacījumi, pie kādiem notekūdeņu dūņas var tikt izmantotas biogāzes ražošanā.  Ņemot vērā prasību mikrobioloģisko rādītāju noteikšanai pirms notekūdeņu dūņu, to komposta un dūņu fermentācijas atlieku izmantošanas augsnes mēslošanai, šī prasība ietekmē tos komersantus, t.sk. pašvaldību komersantus, kas notekūdeņu dūņas, to kompostu vai fermentācijas atliekas izmanto vai plāno izmantot augšņu mēslošanai. VVD, veicot kontroli, pārbauda, vai ir apliecinoši dokumenti par mikrobioloģisko rādītāju noteikšanu un vai noteiktie rādītāji nepārsniedz noteikumos noteiktās robežvērtības, ja notekūdeņu dūņas, komposts vai dūņu fermentācijas atliekas tiks izmantotas augšņu mēslošanai vai tās nodos izmantošanai augšņu mēslošanai.  Atbilstoši LVĢMC sniegtajiem datiem par 2015. gadu, jaunā prasība skar aptuveni 130 komersantus un pašvaldību komersantus Latvijā, kuru saražotās notekūdeņu dūņas tika izmantotas lauksaimniecībā.  Izmaksas mikrobioloģisko rādītāju *Escherichia coli* vai *Enterococcaceae* un *Salmonella* viena parauga noteikšanai pirms notekūdeņu dūņu, to komposta un dūņu fermentācijas atlieku izmantošanas augsnes mēslošanai:  *Escherichia coli* – 18,85 *euro*; *Enterococcaceae* – 36 *euro*; *Salmonella* – 14,39 *euro*.  Katra mikrobioloģiskā rādītāja noteikšanai nepieciešami pieci testējamie paraugi.  Administratīvais slogs samazinās VVD, ņemot vērā, ka MK noteikumu Nr. 362 40. un 52. punktā noteikto funkciju – notekūdeņu dūņu un komposta izmantošanas saskaņošanu īpaši aizsargājamās dabas teritorijās – pašreiz veic attiecīgā VVD reģionālā vides pārvalde. Līdz ar noteikumu projekta pieņemšanu, to veiks DAP ievērojot VARAM 2016. gada 16. maija sanāksmē panākto vienošanos starp DAP un VVD, ņemot vērā, ka DAP šo funkciju pildīt būtu kompetencei atbilstošāk. Tādējādi DAP palielināsies administratīvais slogs, tomēr ietekme vērtējama kā nebūtiska. Noteikumu projektā iekļautās prasības, kopumā vērtējot, administratīvo slogu nepalielina.  Noteikumu projekts nerada negatīvu ietekmi uz tautsaimniecību. |
| 3. | Administratīvo izmaksu monetārs novērtējums | DAP administratīvās izmaksas gadījumos, ja nepieciešams izsniegt MK noteikumu Nr. 362 11.1 pielikumā minēto rakstveida atļauju par notekūdeņu dūņu, to komposta vai dūņu fermentācijas atlieku iestrādi lauksaimniecībā izmantojamā zemē vai meža zemē, ja tā atrodas īpaši aizsargājamā dabas teritorijā saskaņā ar MK noteikumu Nr. 362 40. un 52. punktā noteikto.  Projekta radīto administratīvo izmaksu novērtējums iegūts, izmantojot šādu formulu:  C = (f x l) x (n x b), kur  C – informācijas sniegšanas pienākuma radītās izmaksas jeb administratīvās izmaksas;  f – vidējā alga sabiedriskajā sektorā (valsts struktūrās), saskaņā ar Centrālās statistikas pārvaldes datiem par 2016. gadu, bruto stundas likme: 5,54 *euro*;  l – nepieciešamais laiks informācijas sagatavošanai: 4  stundas gadā;  n – subjektu skaits: 2 pārvaldes;  b – informācijas sniegšanas biežums, vidēji: 1 reizi gadā;  C = (5,54 x 4) x (2 x 1) = 44,32 *euro/gadā*  VVD administratīvās izmaksas gadījumos, ja kontroles laikā nepieciešams pārbaudīt atbilstību noteikumu projekta 8.3. apakšpunktā noteiktajam:  C = (f x l) x (n x b), kur  C – atbilstības novērtēšanas jeb administratīvās izmaksas;  f – vidējā alga sabiedriskajā sektorā (valsts struktūrās), saskaņā ar Centrālās statistikas pārvaldes datiem par 2016. gadu, bruto stundas likme: 5,54 *euro*;  l – nepieciešamais laiks atbilstības novērtēšanai: 30 minūtes viena uzņēmuma pārbaudei, vienai pārvaldei vidēji 16 komersanti (kopā 130 komersanti);  n – subjektu skaits: 8 pārvaldes;  b – informācijas sniegšanas biežums, vidēji: 1 reizi gadā;  C = (5,54 x 16) x (8 x 1) = 709,12 *euro/gadā* |
| 4. | Cita informācija | Vienreizējas aptuvenās administratīvās izmaksas VVD saistībā ar vienas piesārņojošas darbības atļaujas pārskatīšanu vienam operatoram:  C = (f x l) x (n x b), kur  C – administratīvās izmaksas;  f – vidējā alga sabiedriskajā sektorā (valsts struktūrās), saskaņā ar Centrālās statistikas pārvaldes datiem par 2016. gadu, bruto stundas likme: 5,54 *euro*;  l – nepieciešamais laiks vienas atļaujas pārskatīšanai: 16 stundas gadā;  n – komersantu (operatoru) skaits;  b – informācijas sniegšanas biežums, vidēji: 1 reizi;  C= (5,54 x 16) x (1 x 1) = 88,64 *euro*.  Aptuvenās administratīvās izmaksas, ko komersantam (operatoram) radīs piesārņojošas darbības atļaujas pārskatīšana:  C = (f x l) x (n x b), kur  C – administratīvās izmaksas;  f – vidējā alga privātajā sektorā, saskaņā ar Centrālās statistikas pārvaldes datiem par 2016. gadu, bruto stundas likme: 5,28 *euro*;  l – nepieciešamais laiks vienas atļaujas pārskatīšanai: 16 stundas gadā;  n – komersantu (operatoru) skaits;  b – informācijas sniegšanas biežums, vidēji: 1 reizi;  C= (5,28 x 16) x (1 x 1) = 84,48 *euro*. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē atkārtoti ievietots VARAM tīmekļvietnes [www.varam.gov.lv](http://www.varam.gov.lv) sadaļā *„Normatīvo aktu projekti”*, ļaujot ieinteresētajām pusēm un sabiedrībai ar to iepazīties un izteikt viedokli. |
| 2. | Sabiedrības līdzdalība projekta izstrādē | Noteikumu projekts 2016. gada 15. janvārī ievietots VARAM tīmekļvietnes [www.varam.gov.lv](http://www.varam.gov.lv) sadaļā *„Normatīvo aktu projekti”.*  VARAM 2016. gada 14. martā organizēja sanāksmi par noteikumu projektu, kurā tika pieaicināti nozares nevalstisko organizāciju pārstāvji. Sanāksmē ieradās ne tikai pārstāvji no Latvijas Atkritumu saimniecības asociācijas, Latvijas Ūdensapgādes un kanalizācijas uzņēmumu asociācijas un Latvijas Biogāzes asociācijas, bet arī nozares komersanti no Cēsu pilsētas SIA „Vinda”, SIA „Jelgavas ūdens” un SIA „Rīgas ūdens”. |
| 3. | Sabiedrības līdzdalības rezultāti | Noteikumu projekts precizēts atbilstoši VARAM 2016. gada 14. marta sanāksmē par noteikumu projektu saņemtajiem priekšlikumiem un iebildumiem, ņemot vērā arī šādu nozares nevalstisko organizāciju pārstāvju un komersantu sniegtos priekšlikumus un iebildumus:   1. Latvijas Atkritumu saimniecības asociācija, 2. Latvijas Ūdensapgādes un kanalizācijas uzņēmumu asociācija, 3. Latvijas Biogāzes asociācija, 4. Cēsu pilsētas SIA „Vinda”, 5. SIA „Jelgavas ūdens”, 6. SIA „Rīgas ūdens”.   VARAM organizētajā 2016. gada 14. marta sanāksmē konceptuāli atbalstīts VARAM sagatavotais noteikumu projekts. Latvijas Ūdensapgādes un kanalizācijas uzņēmumu asociācija neatbalstīja VARAM un VVD ierosinājumu palielināt MK noteikumu Nr. 362 15.1. apakšpunktā noteikto attālumu no notekūdeņu dūņu vai komposta pagaidu uzglabāšanas vietas līdz dzīvojamām ēkām, pārtikas pārstrādes un pārtikas tirdzniecības uzņēmumiem vismaz līdz 500 m pašreizējo 150 m vietā. 2016. gada 14. marta sanāksmē tika panākta vienošanās par attāluma palielināšanu no 150 uz 200 m; netika atbalstīts nosacījums biogāzes ražošanā kā vienu no izejvielām izmantot tikai 1. un 2. klases sadzīves notekūdeņu dūņas.  Iekšējās saskaņošanas laikā no biedrības „Latvijas Ūdensapgādes un kanalizācijas uzņēmumu asociācija” saņemtais priekšlikums MK noteikumu Nr. 362 20. punktā noteikto notekūdeņu dūņu sausnas procentu samazināt no 25% uz 20% tika ņemts vērā, pamatojoties uz SIA „Jelgavas ūdens” sniegto pamatojumu, kā arī ņemot vērā 2016. gada 14. marta un 2017. gada 10. februāra sanāksmē panākto vienošanos. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās VVD un DAP. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas nav nepieciešams veidot/likvidēt vai reorganizēt.  MK noteikumu Nr. 362 40. un 52. punktā noteikto funkciju pašreiz veic attiecīgā VVD reģionālā vides pārvalde, bet, saskaņā ar noteikumu projekta 40. punktā noteikto, šo funkciju atbilstoši savai kompetencei veiks DAP. Tādējādi palielināsies DAP darbinieku patērētais laiks notekūdeņu dūņu un komposta izmantošanas saskaņošanai īpaši aizsargājamās dabas teritorijās, tomēr jāņem vērā, ka saskaņā ar VARAM rīcībā esošo informāciju VVD reģionālā vides pārvalde atbilstoši MK noteikumu Nr. 362 40. punktā minētās funkcijas izpildei vidēji gada laikā izdod vienu saskaņojumu notekūdeņu dūņu un komposta izmantošanai lauksaimniecībā izmantojamā zemē un meža zemē, ja šī platība atrodas īpaši aizsargājamā dabas teritorijā. Tādējādi noteikumu projekta 40. punktā minētās prasības izpilde būtiski neietekmēs DAP funkciju izpildi.  Atbilstoši MK noteikumu Nr. 362 85. punktā noteiktajam un saskaņā ar noteikumu projekta 8.3. apakšpunktā noteikto, VVD pārbaužu laikā veicama jauna kvalitātes rādītāja (mikrobioloģiskais piesārņojums) atbilstības novērtēšana, kas VVD inspektoram varētu aizņemt 30 minūtes vienā piesārņojošas darbības operatora apsekošanas laikā, līdz ar to, projekta 8.3. apakšpunktā minētās prasības izpilde būtiski neietekmēs VVD funkciju izpildi. |
| 3. | Cita informācija | Nav |

Anotācijas III., IV. un V. sadaļa – projekts šīs jomas neskar.

Vides aizsardzības un

reģionālās attīstības ministrs Kaspars Gerhards

Vides aizsardzības un reģionālās attīstības ministrijas

valsts sekretārs Rinalds Muciņš

Ilgaža

67026513, [Sanda.Ilgaza@varam.gov.lv](mailto:Sanda.Ilgaza@varam.gov.lv)